
Így tudom, így játszom. A Hon-és népismeret tantárgy élménypedagógiai megközelítése

Dolgozatunkban áttekintjük a társasjáték hátterében megjelenő pedagógiai módszereket, pedagógus szerepeket és a hon- és népismeret tantárgy élményszerű tanításának lehetőségét társasjáték segítségével.Bemutatjuk a társasjátékunk készítésének folyamatát és a visszajelzések alapján tett változtatásokat, majd az elkészült taneszközt.
Célunk az volt, hogy a hon- és népismeret tantárgy oktatását egy mindenki számára könnyen használható, praktikus tanítási segédeszközzel színesítsük. A társasjáték fejlesztése során figyeltünk arra, hogy a taneszköz ne veszítse el játék jellegét, egyben törekedtünk a társasjátékban eredendően meglévő kompetenciafejlesztő hatás hasznosítására.

A társasjátékot saját magunk fejlesztettük a Nemzeti alaptanterv előírásai és a hon- és népismeret tantárgy kerettantervi követelményei alapján. Igyekeztünk minél több iskolában kipróbálni, alkalmazkodva a gyerekek életkori sajátosságaihoz, tudásszintjéhez. A társasjátékot a gyerekek visszajelzései alapján folyamatosan alakítottuk.

Az alkotó folyamat eredményességének alapja az együttműködésünk volt. Saját bőrünkön tapasztaltuk meg a kooperációban rejlő pozitívumokat. A közös munka során kapcsolatunk megerősödött, elmélyült. Így mi is megéltük azt a folyamatot, aminek hatékonyságában hiszünk.



